ROZHODNUTIE KOMISIE
z 31. júla 2008,
ktorým sa mení a dopĺňa príloha II k rozhodnutiu Rady 79/542/EHS, pokiaľ ide o údaje týkajúce sa Argentíny, Brazílie a Paraguaja v zozname tretích krajín a ich častí, z ktorých je povolený dovoz určitých druhov čerstvého mäsa do Spoločenstva
[oznámené pod číslom K(2008) 3992]
(Text s významom pre EHP)
(2008/642/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na jej článok 8 úvodnú vetu, článok 8 bod 1 prvý pododsek a článok 8 bod 4,
keďže:
(1)
V časti 1 prílohy II k rozhodnutiu Rady 79/542/EHS z 21. decembra 1976, ktorým sa zostavuje zoznam tretích krajín alebo častí tretích krajín a ustanovujú podmienky týkajúce sa zdravia zvierat, verejného zdravia a veterinárnych osvedčení pre dovoz určitých živých zvierat a ich čerstvého mäsa do Spoločenstva (2), sa stanovuje zoznam tretích krajín a ich častí, z ktorých sa členským štátom povoľuje dovážať čerstvé mäso určitých druhov zvierat.
(2)
Argentína je uvedená v časti 1 prílohy II k rozhodnutiu 79/542/EHS a bola rozdelená na rôzne územia, hlavne podľa ich veterinárneho štatútu. Argentínske územie Patagónia ležiace južne od 42. rovnobežky je uznané za územie so štatútom územia bez výskytu slintačky a krívačky bez vakcinácie. Dovoz čerstvého nevykosteného mäsa určitých zvierat z uvedeného územia do Spoločenstva sa povoľuje. Ostatné územia Argentíny sú uznané za územia so štatútom územia bez výskytu slintačky a krívačky s vakcináciou a povoľuje sa iba dovoz vykosteného a vyzretého čerstvého mäsa z uvedených území do Spoločenstva.
(3)
V roku 2007 územie v Argentíne ležiace severne od 42. rovnobežky zodpovedajúce častiam provincií Neuquén a Rio Negro bolo Medzinárodným epizootickým úradom (OIE) uznané za územie so štatútom územia bez výskytu slintačky a krívačky bez vakcinácie.
(4)
V nadväznosti na toto uznanie Argentína požiadala o povolenie na dovoz nevykosteného čerstvého mäsa z uvedeného územia do Spoločenstva. Vo februári 2008 sa v Argentíne vykonala kontrola Spoločenstva s cieľom overiť situáciu na mieste. Keďže výsledok tejto návštevy bol priaznivý, je vhodné povoliť dovoz nevykosteného čerstvého mäsa určitých zvierat z uvedeného územia do Spoločenstva.
(5)
Niekoľko kontrol Spoločenstva sa nedávno vykonalo v Brazílii, vrátane štátov Paraná a São Paulo. V dôsledku týchto kontrol sa v rozhodnutí 79/542/EHS zmenenom a doplnenom rozhodnutím 2008/61/ES stanovujú dovozné opatrenia posilňujúce kontrolu a dozor nad podnikmi, z ktorých sa získavajú zvieratá oprávnené na vývoz do Spoločenstva, s cieľom povoliť dovoz čerstvého vykosteného a vyzretého hoväzieho mäsa iba zo zvierat z osobitne schválených fariem v štátoch, ktoré boli uznané za územia so štatútom území bez výskytu slintačky a krívačky s vakcináciou alebo bez nej.
(6)
V máji 2008 Medzinárodný epizootický úrad obnovil štatút územia bez výskytu slintačky a krívačky s vakcináciou v prípade určitých brazílskych štátov, vrátane štátov Paraná a São Paulo.
(7)
Vzhľadom na štatút územia bez výskytu slintačky a krívačky týchto štátov a vzhľadom na výsledky kontrol vykonaných v Brazílii by tieto štáty mali byť opätovne zaradené do zoznamu území, z ktorých sa dovoz čerstvého vykosteného a vyzretého hoväzieho mäsa do Spoločenstva povoľuje podľa jednotných podmienok uplatniteľných na ostatné brazílske štáty so štatútom územia bez výskytu slintačky a krívačky s vakcináciou, ktorým sa v súčasnosti povoľuje takýto dovoz do Spoločenstva.
(8)
V roku 2007 OIE uznal Paraguaj za územie so štatútom územia bez výskytu slintačky a krívačky s vakcináciou s výnimkou oblasti pod prísnym dozorom pozdĺž jeho vonkajších hraníc. V apríli 2008 bola v Paraguaji vykonaná kontrola Spoločenstva s cieľom overiť situáciu na mieste.
(9)
Z priaznivého výsledku uvedenej kontroly vyplýva, že je vhodné povoliť dovoz vykosteného a vyzretého čerstvého hovädzieho mäsa z územia Paraguaja, ktoré OIE uznala za územie so štatútom územia bez výskytu slintačky a krívačky s vakcináciou do Spoločenstva.
(10)
Rozhodnutie 79/542/EHS by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy II k rozhodnutiu 79/542/EHS sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od 1. augusta 2008.
Článok 3
Toto rozhodnutie je určené členským štátom.
V Bruseli 31. júla 2008